Föstudagsmolar eru vikulegur pistill sem forstjóri Hrafnistu skrifar með upplýsingum til starfsfólks um það sem er efst á baugi í starfsemi Hrafnistuheimilanna . Öðru hverju eru ýmsir úr stjórnendahópi Hrafnistu fengnir sem gestahöfundar föstudagsmola . Ágæta samstarfsfólk á Hrafnistuheimilunum , 2020 er ár hjúkrunarfræðinga og ljósmæðra Eins og mörgum er kunnugt hefur Alþjóðaheilbrigðismálastofnunin tileinkað hjúkrunarfræðingum og ljósmæðrum árið 2020 . Það er sjálfsagt að byrja mola dagsins á því að koma á framfæri hamingjuóskum af því tilefni enda hjúkrunarfræðingar fjölmennir og mikilvægir í starfsemi Hrafnistu . Það er líka skemmtilegt að þetta ár fylgi í kjölfarið á árinu 2019 þar sem haldið var upp á 100 ára afmæli hjúkrunar á Íslandi . Vegna alþjóða ársins er Félag íslenskra hjúkrunarfræðinga með vitundarvakningarátak um hjúkrunarfræðina og störf þeirra . Gaman er að segja frá því að einn hjúkrunarfræðinganna í auglýsingum þessu tengdu er Hjördís Ósk Hjartardóttir , deildarstjóri á Sjávar - og Ægishrauni í Hraunvangnum . Ég rakst einmitt á risastóra mynd af henni í strætóskýli borgarinnar þar sem eftirfarandi tilvitnun var undir myndinni : „ Það er hlutverk hjúkrunarfræðinga að sinna skjólstæðingum okkar frá vöggu til grafar . “ Hrafnista mun taka þátt í árinu og verður sú aðkoma kynnt betur síðar . Gaman að þessu öllu – enn og aftur til hamingju kæru hjúkrunarfræðingar ! Fjögur biðrými á Hrafnistu Hraunvangi fyrir Hrafnistu Sléttuvegi Heilbrigðisráðuneyti hefur veitt Hrafnistu Hraunvangi í Hafnarfirði , leyfi til rekstur fjögurra hjúkrunarbiðrýma frá og með deginum í dag og fram að opnun hjúkrunarheimilisins að Sléttuvegi . Biðrýmin eru eingöngu ætluð einstaklingum af Landspítala sem hafa færni - og heilsumat og eru á biðlista eftir varanlegu hjúkrunarrými á Sléttuvegi . Biðrýmin koma í stað dvalarrýma sem verið hafa í húsinu . Þessa dagana er verið að finna fólk í rýmin og flytur fólk inn í rýmin í dag og næstu daga . Á föstudaginn eftir viku er bóndadagur , fyrsti dagur hins forna mánaðar , þorra . Þessi árstími er jafnan mjög skemmtilegur hér á Hrafnistu enda blótum við þorrann af miklum móð á öllum vígstöðvum . Fjörið hjá íbúunum okkar hefst strax í hádeginu á Bóndadag þegar Ísafold og Hlévangur ríða á vaðið með hádegisþorrablótum þar sem harmonikkuleikur , söngur og fleira verður til gamans ásamt matardásemdunum . Laugarás er svo um kvöldið með sitt blót og svo fylgja hin heimilin í kjölfarið . Ég ætla reyna að vera duglegur að kíkja við á blótunum , þó ég komist ekki á þau öll . Hvert þorrablót og dagskrá þeirra er auglýst á hverju heimili . Ég hlakka til að sjá ykkur sem flest : Föstudagur 24. janúar í hádeginu – Ísafold og Hlévangur Föstudagur 24. janúar kl 17:30 – Laugarás Föstudagur 31. janúar í hádeginu – Skógarbær Fimmtudagur 6. febrúar kl 17:30 – Hraunvangur Föstudagur 7. febrúar í hádeginu – Boðaþingi